DECRETO 49/2011, do 17 de marzo, polo que se aproban tres novos plans de emerxencia exterior e dúas renovacións, de determinadas empresas químicas situadas na Comunidade Autónoma de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/03/2011

O Real decreto 1254/1999, do 16 de xullo, polo que se aproban as medidas de control dos riscos inherentes aos accidentes graves en que interveñan substancias perigosas, modificado polo Real decreto 119/2005, do 4 de febreiro, e Real decreto 948/2005, do 29 de xullo, establece no seu artigo 11º que as comunidades autónomas elaborarán os plans de emerxencia exterior das industrias afectadas polo artigo 9º do citado real decreto.
O Decreto 277/2000, do 9 de novembro, polo que se designan os órganos autonómicos competentes en materia de control dos riscos inherentes aos accidentes graves en que interveñan substancias perigosas, establece que é a Consellería de Xustiza, Interior e Administración Local (na actualidade Consellería de Presidencia, Administracións Públicas e Xustiza), a través da Dirección Xeral de Interior e Protección Civil (actualmente Dirección Xeral de Emerxencias e Interior), o órgano responsable da elaboración do plan de emerxencia exterior.
O Real decreto 407/1992, do 24 de abril, polo que se aproba a norma básica de protección civil, indica que os plans que teñan como obxecto os riscos químicos terán a consideración de plans especiais.
A Lei 5/2007, do 7 de maio, de emerxencias de Galicia, no artigo 33º, relativo ao procedemento de aprobación e publicación, indica que lle corresponde ao Consello da Xunta, co informe previo da Comisión Galega de Protección Civil, a aprobación dos plans especiais. Todos os plans de emerxencias deben ser obxecto de publicación nos diarios oficiais pertinentes.
O Decreto 56/2000, do 3 de marzo, polo que se regula a planificación, as medidas de coordinación e a actuación de voluntarios, agrupacións de voluntarios e entidades colaboradoras en materia de Protección Civil de Galicia, modificado polo Decreto 109/2004, do 27 de maio, establece, no seu artigo 76º, que os plans especiais que teñan un ámbito territorial de aplicación que non exceda da Comunidade Autónoma de Galicia serán aprobados polo Consello da Xunta de Galicia por proposta do conselleiro competente en materia de protección civil, logo do informe da Comisión Galega de Protección Civil, e serán homologados pola Comisión Nacional de Protección Civil. Segundo o artigo 77º do dito decreto, a aprobación dos plans polo Consello da Xunta de Galicia, así como a homologación dos plans que debe efectuar a Comisión Nacional de Protección Civil, será publicada no Diario Oficial de Galicia.
O Plan de emerxencia exterior do polígono da Grela-Bens foi aprobado pola orde do conselleiro da Presidencia e Administración Pública do 1 de xuño de 1995 e o plan de emerxencia exterior do polígono dos Praceres-Lourizán foi aprobado pola orde do conselleiro da Presidencia e Administración Pública do 15 de decembro de 1995. Posteriormente fóron actualizados, e aprobada a súa primeira revisión mediante o Decreto 85/2004, do 23 de abril, polo que se aproba a revisión dos plans de emerxencia exterior dos polígonos da Grela-Bens e os Praceres-Lourizán.
Os plans de emerxencia exterior de Arteixo Química (Arteixo Química en Arteixo, A Coruña), CLH-Vigo (CLH, S.A. Vigo, en Vigo, Pontevedra), e Syngenta Agro (Syngenta Agro, S.A. no Porriño, Pontevedra), e as segundas revisións dos plans de emerxencia exterior do polígono da Grela-Bens (CLH-Coruña, Repsol-Butano e Repsol-Petróleo YPF na Coruña) e o polígono dos Praceres-Lourizán (Empresa Nacional de Celulosas -Ence- e Electroquímica del Noroeste, S.A., -ELNOSA-, en Pontevedra), fóron sometidos a un período de información pública de 20 días hábiles, mediante Resolución do 20 de outubro de 2010, da Dirección Xeral de Emerxencias e Interior, en aplicación do disposto no punto 6 do artigo 11º do Real decreto 1254/1999. Con data do 10 de decembro de 2010, o grupo de traballo da Comisión Permanente da Comisión Galega de Protección Civil, acordou por unanimidade a presentación dos plans á Comisión Galega de Protección Civil.
A Comisión Galega de Protección Civil, na súa reunión do 25 de febreiro de 2011, emitiu informe favorable sobre os plans de nova redacción e as dúas revisións, e acordou a súa remisión á Comisión Nacional de Protección Civil para a súa homologación.
Con data do 1 de marzo de 2011 a Comisión Nacional de Protección Civil procedeu á homologación dos plans de nova redacción e as dúas revisións.
Na súa virtude, por proposta do conselleiro de Presidencia, Administracións Públicas e Xustiza, e logo da deliberación do Consello da Xunta de Galicia, na súa reunión do 17 de marzo de 2011,
DISPOÑO:
Artigo único.
Un.-Apróbanse os plans de emerxencia exterior das seguintes empresas, situadas na Comunidade Autónoma de Galicia:
-Plan de emerxencia exterior de Arteixo Química en Arteixo, A Coruña.
-Plan de emerxencia exterior de CLH Vigo, en Vigo, Pontevedra.
-Plan de emerxencia exterior de Syngenta Agro, S.A. no Porriño, Pontevedra.
Dous.-Apróbase a revisión dos plans de emerxencia exterior das seguintes empresas situadas na Comunidade Autónoma de Galicia:
-Segunda revisión do Plan de emerxencia exterior do polígono da Grela-Bens, que comprende os establecementos de CLH-Coruña, Repsol-Butano e Repsol-Petróleo YPF na Coruña.
-Segunda revisión do Plan de emerxencia exterior do polígono dos Praceres-Lourizán, que comprende os establecementos de Empresa Nacional de Celulosas -Ence- e Electroquímica del Noroeste, S.A., -ELNOSA- en Pontevedra.
Tres.-Estes plans de emerxencia exterior atoparanse á disposición do público na sede da Dirección Xeral de Emerxencias e Interior da Consellería de Presidencia, Administracións Públicas e Xustiza (rúa Roma, 25-27, Santiago de Compostela), na súa páxina web, así como nos correspondentes servizos provinciais de emerxencias.
Disposicións derradeiras
Primeira.-Desenvolvemento e execución.
Autorízase o conselleiro de Presidencia, Administracións Públicas e Xustiza, para realizar as modificacións de carácter técnico que procedan nos plans como resultado do avance científico-técnico e da evolución do desenvolvemento industrial que a criterio da Comisión Galega de Protección Civil non supoñan a necesidade dunha nova homologación dos plans.
Segunda.-Entrada en vigor.
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, dezasete de marzo de dous mil once.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza